stanford-oval/wikipedia huggingface dataset:
ננס לבן
הרכב ומבנה > קרינה והתקררות

הקרינה הנצפית שנפלטת על ידי ננס לבן נעה בטווח צבעים (או אורכי גל) רחב. קרינה זו נעה בין אור כחול-לבן של כוכב סדרה ראשית מסוג O, לבין אור אדום של ננס אדום מסוג M. טמפרטורת פני השטח של ננס לבן יכולה לנוע בין 150,000 קלווין ל-4,000 קלווין. לפי חוק סטפן-בולצמן, עוצמת הקרינה גדלה עם הטמפרטורה (וליתר דיוק עם ריבוע הטמפרטורה). טמפרטורה זו מתאימה לעוצמת קרינה בתחום שבין פי 100 מזו של השמש, לבין פי 10-5 מזו של השמש. ננסים לבנים חמים, עם טמפרטורה של 30,000 קלווין או יותר פולטים קרינת רנטגן "רכה", כלומר בעלת אנרגיה נמוכה. לכן ניתן לחקור את הרכבם של ננסים לבנים אלו באמצעות טכניקות של אסטרונומיה של קרינת UV או רנטגן.
בהנחה שהננס הלבן לא סופח חומר מכוכבים שכנים, מקור הקרינה הזו הוא באנרגיית החום הפנימית שלו. אנרגיה זו דועכת עם הזמן, ויוצאת בצורה של קרינה אלקטרומגנטית. משום שלננסים לבנים שטח פנים קטן מאוד, הספק קרינת החום שלהם נמוך ביותר, והם נותרים חמים לאורך זמן. כאשר ננס לבן מתקרר, טמפרטורת פני השטח שלו יורדת, הקרינה הנפלטת הופכת לאדומה יותר (כלומר, אורך הגל שלה גדל) ובהירותו דועכת. משום שהממשק היחיד להוצאת האנרגיה של הננס הלבן הוא הקרינה, קצב ההתקררות דועך עם הזמן. לשם ההמחשה, ננס לבן בן 0.59 מסות שמש בטמפרטורה של 7140 קלווין יתקרר ב-500 מעלות תוך כ-0.3 מיליארד שנים. הוא ימשיך להתקרר ב-500 מעלות כעבור עוד 0.4 מיליארד שנים, וב-500 מעלות נוספות רק מקץ עוד 1.1 מיליארד שנים. על אף שבתחילת דרכו ננס לבן מורכב מפלזמה (כלומר, תערובת של גרעיני אטומים ואלקטרונים), מחקרים ניבאו בשנות ה-60 שננס לבן יהפוך בשלב מסוים לגביש, כאשר תהליך ההתגבשות יחל במרכזו. בשנת 1995 מדידות סייסמוגרפיות אסטרונומיות של ננסים לבנים אפשרו בחינה תצפיתית של השערת ההתגבשות. ב-2004 צוות של חוקרים מאוניברסיטת הרווארד העריך על סמך מדידות אלו שכ-90% מהמסה של הננס הלבן BPM 37093 התגבשה.
טמפרטורת פני השטח של רוב הננסים הלבנים שנצפו עד היום גבוהה יחסית, ונעה בין 8,000 ל-40,000 קלווין. אולם, משום שננס לבן מתקרר בהדרגה, פרק הזמן שבו לננס הלבן יש טמפרטורה גבוהה קצר יחסית. על כן, יש להניח שיש יותר ננסים לבנים קרים מאשר חמים. עם זאת, רק למעטים מהננסים הלבנים שנצפו עד היום יש טמפרטורת פני שטח נמוכה מ-4,000 קלווין. הסיבה לכך היא שגיל היקום הוא סופי. כלומר, הננסים הלבנים הזקנים ביותר לא הספיקו להתקרר לטמפרטורה של פחות מ-4,000 קלווין. על סמך זאת ניתן להעריך מתי החלו להיווצר ננסים לבנים. ההערכה הנוכחית עומדת על 8 מיליארד שנים.
באופן תאורטי, ננס לבן יתקרר לכדי ננס שחור, שנמצא בשיווי משקל תרמי עם סביבתו ועם קרינת הרקע הקוסמית; אולם בגלל קצב ההתקררות האיטי, לא ידוע על קיומם של ננסים שחורים כיום.
הרכב ומבנה > אטמוספירה

על אף שנהוג לחשוב שרוב הננסים הלבנים מורכבים מפחמן וחמצן, ספקטרוסקופיה של האטמוספירה מגלה שהיא מורכבת בעיקר ממימן או מהליום. היסוד השכיח ביותר באטמוספירה נמצא בשיעור הגבוה פי 1000 מכל יסוד אחר. הסיבה לכך נובעת מהכבידה החזקה הפועלת בפני השטח. הכבידה החזקה שבפני השטח מפרידה את האטומים שבאטמוספירה, כך שהיסודות הכבדים נמצאים מתחת ליסודות הקלים. האטמוספירה של ננס לבן עשויה להכיל שאריות משכבות הענק האדום וחומר בין כוכבי. האטמוספירה מהווה כ- 1/10,000 ממסת הננס הלבן.
| --- | --- |
מאפיינים ראשוניים ומשניים
A: קיימים קווי H, לא קיימים קווי He I או מתכת
B: קווי He I, לא קיימים קווי מתכת
C: ספקטרום רציף
O: קווי He II, מלווים בקווי He I או H
Z  : קווי מתכת
Q  : קווי פחמן
X: ספקטרום לא מוגדר
מאפיינים משניים בלבד
P: ננס לבן מגנטי עם אור מקוטב
H  : ננס לבן מגנטי ללא קיטוב
E: קווי פליטה ברורים
V: משתנה
White dwarf spectral types
אף על פי שהשכבות החיצוניות דקות, הן קובעות את ההתפתחות התרמית של הננס הלבן. החלק הפנימי של הננס הלבן, המורכב מאלקטרונים מנוונים, מוליך חום היטב. לכן, רוב המסה של הננס הלבן היא איזותרמית ובעלת טמפרטורה גבוהה מאוד. לננס לבן שטמפרטורת פני השטח שלו היא בין 8,000 ל-16,000 קלווין, תהיה ליבה בעלת טמפרטורה בתחום שבין 5,000,000 ל-20,000,000 קלווין. הננס הלבן נותר חם לאורך זמן הודות ל"אטימות" השכבות החיצוניות שלו לקרינה.
הניסיון הראשון למיין את ספקטרום הפליטה של ננסים לבנים נעשה על ידי ג'. פ. קויפר בשנת 1941. השיטה הנוכחית למיון ננסים לבנים על פי הספקטרום שלהם פותחה על ידי אדווארד סיון ב-1984. שיטת המיון מבוססת על רצף אותיות ומספרים. כל רצף מורכב מהאות D, ולאחריה אות המייצגת את המאפיין הראשי של הספקטרום (כפי שמופיע בטבלה). בהמשך מופיע מספר חסר יחידות המייצג את הטמפרטורה (50,400 קלווין, מחולק בטמפרטורת הננס הלבן).
לדוגמה, ננסים לבנים בעלי סיווג ספקטרלי DA הם בעלי אטמוספירה המורכבת בעיקר ממימן. כוכבים אלו מהווים כ-75% מכלל הננסים הלבנים. ליתר הסיווגים (DB, DC, DO, DZ, DQ) יש אטמוספירה המורכבת בעיקר מהליום. בהיעדר מתכות ופחמן, הסיווג הספקטרלי של הננס הלבן תלוי רק בטמפרטורה שלו. בין 100,000 ל-45,000 קלווין, הסיווג יהיה DO, עם הליום מיונן חלקית. בין 30,000 ל-12,000 קלווין הסיווג יהיה DB, עם קווים של הליום נייטרלי. בטמפרטורה נמוכה מ-12,000 קלווין, הספקטרום יהיה נטול מאפיינים כלשהם - DC.
הרכב ומבנה > שדה מגנטי

פטריק בלאקט שיער ב-1947 את קיומם של שדות מגנטיים בעלי עוצמה של כמיליון גאוס בננסים לבנים, בעקבות חוק פיזיקלי שהציע, שלפיו גוף מסתובב, לא טעון, ייצור שדה מגנטי בעוצמה הפרופורציונית לתנע הזוויתי שלו. חוק זה מעולם לא התקבל, ובשנות ה-50 בלאקט דחה אותו. בשנות ה-60 הוצע כי לננסים לבנים יש שדה מגנטי בגלל שימור השטף המגנטי הכולל במהלך המעבר מכוכב רגיל לננס לבן. שדה מגנטי בגודל של כ-100 גאוס על פני השטח של הכוכב המקורי יהפוך לשדה מגנטי בגודל של כ-106 גאוס לאחר שהכוכב התכווץ ברדיוסו פי 100. הננס הלבן הראשון שאצלו נמדד שדה מגנטי הוא GJ742 ב-1970. השדה שלו בפני השטח הוא 300 מיליון גאוס. מאז נמדדו שדות מגנטיים ביותר מ-100 ננסים לבנים, בין 2,000 ל-109 גאוס. לפי הערכות, לכ-10% מכלל הננסים הלבנים יש שדה מגנטי בעוצמה של למעלה ממיליון גאוס.
ננסים לבנים משתנים

מחישובים מוקדמים עולה כי ייתכנו ננסים לבנים שבהירותם משתנה אחת לכ-10 שניות. חיפושים אחר ננסים לבנים שכאלו בשנות השישים לא העלו תוצאות. הננס הלבן המשתנה הראשון שנמדד היה HL Tau 76, וזמן המחזור שלו היה 12.5 דקות. הסיבה לזמן המחזור הארוך ביחס למצופה היא תנודות לא רדיאליות של גלי כבידה.
ננסים לבנים במערכות מרובות כוכבים > סופרנובה מסוג Ia

ננס לבן עשוי לספוח אליו חומר מסביבתו, עד שמסתו תעבור את גבול צ'נדראסקאר. בשלב זה לחץ הניוון של האלקטרונים לא יספיק כדי לאזן את כוח הכבידה והננס לבן יתחיל לקרוס. העלייה בטמפרטורה תתחיל תהליך היתוך מואץ אשר יוביל לפיצוץ סופרנובה, במהלכה הננס הלבן נהרס. מאחר שסופרנובות מסוג Ia מתרחשות קרוב לגבול צ'נדראסקאר, עוצמתן כמעט אחידה לגמרי, מה שמאפשר שימוש בהן כנר תקני. באמצעות שימוש כזה, גילה צוות בראשות בריאן שמידט בשנת 1998, שהתפשטות היקום מואצת. המחקר נערך על ידי אדם ריס, והגילוי הזה הוביל להנחה של קיום אנרגיה אפלה[דרוש מקור]. הגילוי זיכה את שמידט, ריס וסול פרלמוטר בפרס נובל בפיזיקה לשנת 2011.
גרפים של הרדיוס כתלות במסה של ננס לבן. העקום הכחול מתאר מודל לא יחסותי, והעקום הירוק מתאר מודל יחסותי. הקו האדום מייצג את גבול צ'נדראסקאר, שבו הרדיוס מתאפס. μe נקבע ל-2
השוואה בין הננס הלבן IK Pegasi B (במרכז) לבן זוגו IK Pegasi A (שמאל) ובין השמש. טמפרטורת פני השטח של הננס הלבן הזה היא כ-35,000 קלווין.
ציור של מערכת כוכב כפולה, בה ננס לבן (מימין, במרכזה של דיסקת ספיחה) סופח אליו חומר מכוכב שהגיע לשלב כוכב ענק
אסף אוברלנדר

אסף אוברלנדר (נולד ב-15 בפברואר 1971) הוא ראש המועצה המקומית רמת ישי.
ביוגרפיה

אוברלנדר שירת בצבא במשך 15 שנים במערך ההגנה האווירית. לאחר שחרורו מהצבא, עסק ביזמות. בין היתר, הוא מבעלי סניף זכיינות סניף ג'פאניקה ברמת ישי.
ב-2018 נבחר אוברלנדר לכהן כחבר המועצה המקומית רמת ישי מטעם סיעת תו"ת (תושבים ותוצאות), אשר היה ממקימיה. סיעה זו הייתה הראשונה בתולדות המועצה המקומית שהתמודדה למועצה ללא מועמד לראשות המועצה וזכתה ליותר ממנדט אחד.
אוברלנדר הכריז על מועמדותו מול ראש המועצה המכהן עופר בן אליעזר, שטרם לכך היה המועמד היחיד לראשות המועצה אחרי 15 שנים בתפקיד, ב־21 ביוני 2023. את הקמפיין התחיל בפועל חודשים מוקדם לכן באוקטובר 2022. בבחירות לרשויות המקומיות בישראל ב-2024 ניצח אוברלנדר עם 68.7% לעומת 31.3% בלבד של בן אליעזר. אוברלנדר נכנס לתפקיד ב-19 במרץ 2024. בריאיון בימיו הראשונים לאחר כניסתו לתפקיד התחייב לכהן שתי קדנציות בלבד, למעט אם במועד זה "לא יהיו עוד מתמודדים".
אוברלנדר נשוי ואב לשלושה. שימש גם כשופט כדורסל.
הערות שוליים

1 2  חנן אסולין, קדנציה חדשה יצאה לדרך ברמת ישי: ראש המועצה הנבחר אסף אוברלנדר וחברי המועצה החדשים הושבעו בישיבת מליאה חגיגית, מרכז העניינים, 20 במרץ 2024
1 2 3 4  דניאל דדון, אסף אוברלנדר, חבר סיעת תו"ת, יתמודד על ראשות המועצה המקומית רמת ישי, באתר mynet‏ העמק, 11 באוקטובר 2022
1 2 3  אסף אוברלנדר: אני מתכוון לעשות שתי קדנציות בלבד, באתר אינדקס ניוז, ‏22 במרץ 2024
↑  נפתחה מערכת הבחירות ברמת ישי: אוברלנדר הודיע שיתמודד בבחירות, באתר רדיו כל רגע, ‏21 ביוני 2023
↑  סיון חילאי, ירון דרוקמן, חילופי שלטון: הערים והיישובים שבהם יהיו ראשי עיר ומועצות חדשים, באתר ynet, 28 בפברואר 2024
↑  ספי פסטרנק, לאומית: נס ציונה הפסידה, באר שבע בפסגה, באתר ynet, 17 בינואר 2017
אוניברסיטת מונש

| --- | --- |
סמל האוניברסיטה

 אוניברסיטה ציבורית
 על שם:  ג'ון מונש 
 מוטו:  "אני עדיין לומד"
 תקופת הפעילות:  1958–הווה (כ־67 שנים)
 קמפוס:  פרברי
 בעלי תפקידים
 נשיא:  סיימון מקיון (אנ')
 סגן נשיא:  סוזן אליוט (אקדמית) (אנ')
 סגל:  8,389 (2020)
 סטודנטים
 כלל הסטודנטים:  74,881 (2023)
 סטודנטים לתואר ראשון:  55,117 (2020)
 סטודנטים לתואר שני:  25,143 (2020)
 סטודנטים לתואר שלישי:  5,185 (2020)
 שונות
 הון עצמי:  A$2.86 מיליארד (2022)
 מיקום
 מיקום:  מלבורן, ויקטוריה (אוסטרליה) ויקטוריה
 מדינה:  אוסטרליה אוסטרליה
 קואורדינטות:  37°54′30″S 145°08′17″E﻿ / ﻿37.908333333333°S 145.13805555556°E﻿ / -37.908333333333; 145.13805555556
 www.monash.edu.au
  (למפת אוסטרליה מוגדלת) בריזבן סידני קנברה מלבורן הובארט אדלייד פרת' דרוויןאוניברסיטת מונש(למפת אוסטרליה רגילה) בריזבן סידני קנברה מלבורן הובארט אדלייד פרת' דרוויןאוניברסיטת מונש
 
בניין סיר רוברט מנציס בקמפוס קלייטון
אוניברסיטת מונש (באנגלית: Monash University) היא האוניברסיטה האוסטרלית הגדולה ביותר, עם 74,881 סטודנטים וממוקמת במלבורן, אוסטרליה. לאוניברסיטה שמונה קמפוסים: חמישה בוויקטוריה: קמפוס קלייטון (אנ') בקלייטון, קמפוס קופילד (אנ') בקופילד, קמפוס פנינסולה (אנ') בפרנקסטון, קמפוס ויקטוריאני לרוקחות בפארקויל (אנ'), קמפוס אלפרד ובית חולים (אנ') בעיר מלבורן, שלושה באסיה; אחד במלזיה, אחד בהודו ואחד בסין. לאוניברסיטה יש את מרכז מונאש בפראטו (אנ') שבאיטליה.
המוטו של האוניברסיטה הוא "Ancora imparo", ומשמעותו: "אני עדיין לומד" - אמרה המיוחסת למיכלאנג'לו.
היסטוריה

הרקע ההיסטורי של אוניברסיטת מונש (אנ'), החל כאוניברסיטה ויקטוריאנית. האוניברסיטה נוסדה על ידי הפרלמנט של מדינת ויקטוריה בשנת 1958 על ידי ראש הממשלה דאז סר רוברט מנזיס כדי לייסד אוניברסיטה שנייה במדינה. הקמפוס המקורי היה בפרבר קלייטון דרומית מזרחית למלבורן.
ב-1990, סדרה של מיזוגים התבצעו בין אוניברסיטת מונש, המכון לטכנולוגיה צ'ישולם, מכון גיפסלנד להשכלה מתקדמת והמכללה הוויקטוריאנית לרוקחות, הפכו את האוניברסיטה לגדולה ביותר והמגוונת ביותר באוסטרליה. מתנהלים קורסים מדיפלומה ועד דוקטורט בפקולטות לאמנות ועיצוב, עסקים וכלכלה, חינוך, הנדסה, טכנולוגיות מידע, משפטים, רפואה, רוקחות ומדע.
האוניברסיטה קרויה על שמו של הגנרל האוסטרלי ג'ון מונש וקיבלה סטודנטים ראשונים ב-1961. רבים מהבניינים באוניברסיטת מונש נקראים גם על שם אוסטרלים ידועים בתחומים שונים.
שיתוף לאומי ובין-לאומי

האוניברסיטה שייכת ל"קבוצת השמונה", קבוצת שדולה המורכבת מהאוניברסיטאות המחקריות הגדולות ביותר באוסטרליה. מונש היא חברה מייסדת של הקבוצה משנת 1998 והיא שייכת לקבוצה הלא רשמית בעלת הכינוי "אוניברסיטאות לבנים אדומות". האוניברסיטה חברה באיגוד מוסדות דרום מזרח אסיה להשכלה גבוהה (אנ') שהוא ארגון ללא כוונת רווח שנוסד בשנת 1956 בבנגקוק.
האוניברסיטה חברה בארגון האוסטרלי אוניברסיטאות אוסטרליה (אנ') ושותפה בחברה הפרטית "אסטרונומי אוסטרליה" שהיא מוסד ללא כוונת רווח שחבריה כוללים אוניברסיטאות אוסטרליות וארגוני מחקר עם יכולת מחקר משמעותית באסטרונומיה.
בשנת 1999 נחתם הסכם עם קינגס קולג' לונדון לשיתוף פעולה מחקרי נרחב. מונאש כבר הקימה קישור למרכז Menzies ללימודי אוסטרליה בקינגס קולג'. שני המוסדות עובדים יחד על פרויקטים וכנסים של מחקר, לרוב בתחום הרפואה, המשפטים, החינוך והאמנויות.
האוניברסיטה פיתחה שיתופי פעולה בתחום המחקר וההוראה בסין, הודו, מלזיה ואיטליה.
ברית מונש וורוויק - ברית שנוסדה בשנת 2012 עם אוניברסיטת ווריק בבריטניה וחודשה בשנת 2016 לארבע שנים נוספות. בשנות התשעים של המאה ה-20 האוניברסיטה הגדירה עצמה כ'אוניברסיטה הבינלאומית באוסטרליה', בהסתמך על התיעוד הארוך של מעורבותה בחילופי סטודנטים עם דרום מזרח אסיה, היא יצרה זרם חזק של חילופי סטודנטים בינלאומיים ממלזיה, סינגפור, הונג קונג ואינדונזיה. בשנות האלפיים הצטרפו סטודנטים למונאש גם מסין, הודו והמזרח התיכון.
דירוגים > דירוג בין־לאומי

דירוג שאנגחאי: מקום 75 (2023)
Times Higher Education: מקום 44 (2024)
דירוג QS לאוניברסיטאות: מקום 37 (2024)
U.S. News & World Report: מקום 35 (2024)
דירוג ליידן CWTS: מקום 50 (2024)
דירוגים > דירוג אזורי - אוסטרליה

דירוג שאנגחאי: מקום 5 (2023)
Times Higher Education: מקום 2 (2024)
דירוג QS לאוניברסיטאות: מקום 5 (2024)
U.S. News & World Report: מקום 3 (2024)
דירוג ליידן CWTS: מקום 4 (2024)
מחקר שנערך על ידי מכון מלבורן (אנ') שהוא המחלקה בפקולטה לעסקים וכלכלה באוניברסיטת מלבורן, בשנת 2006 דירג אוניברסיטאות אוסטרליות על פי שבע דיסציפלינות: אמנות ומדעי החיים, עסקים וכלכלה, חינוך, הנדסה, משפטים, רפואה ומדע.
עבור כל דיסציפלינה, אוניברסיטת מונש דורגה:
| דיסציפלינה | דירוג 1 | מס' | דירוג 2 | מס' |
| --- | --- | --- | --- | --- |
| אמנות ומדעי החיים | 4 | 38 | 4 | 35 |
| עסקים וכלכלה | 5 | 39 | 4 | 34 |
| חינוך | 2 | 35 | 3 | 32 |
| הנדסה | 4 | 28 | 5 | 28 |
| משפטים | 5 | 29 | 5 | 28 |
| רפואה | 3 | 14 | 4 | 13 |
| מדע | 6 | 38 | 8 | 31 |

דירוג 1 מתייחס לדירוג אקדמי אוסטרלי בטבלה 3.1–3.7 בדו"ח. דירוג 2 מתייחס לדירוג מאמרים ומחקרים בטבלה 5.1–5.7 של הדו"ח.
אין התייחסות למספר מוסדות בטבלה איתם נערכה ההשוואה למונש.
רשימת דירוגים של האוניברסיטה באתר הרשמי שלה, בהתאם לדיסציפלינה ובהתאם לאזור גאוגרפי.
ארגון

אוניברסיטת מונש מחולקת לעשר פקולטות:
הפקולטה לאמנות, עיצוב ואדריכלות (אנ')
הפקולטה לאמנויות (אנ')
הפקולטה למנהל עסקים וכלכלה (אנ')
הפקולטה לחינוך
הפקולטה להנדסה (אנ')
הפקולטה לטכנולוגיית מידע
הפקולטה למישפטים (אנ')
הפקולטה לרפואה, סיעוד ומדעי הבריאות (אנ')
הפקולטה לרוקחות ומדעי התרופות (אנ')
הפקולטה למדעים (אנ')
קמפוסים > אוסטרליה > קמפוס קלייטון

קמפוס קלייטון (אנ') מכסה שטח של 1.1 קילומטר רבוע והוא הגדול ביותר באוניברסיטה. ב-2001, ממשלת מדינת ויקטוריה החליטה לבנות את מאיץ החלקיקים האוסטרלי הראשון בצמוד לקמפוס קלייטון. מאיץ החלקיקים האוסטרלי יהיה מסוגל לצפות בחומר ברמה המולקולרית תוך שימוש בתאורת מאיץ חלקיקים. הקמפוס נמצא בפרבר משלו, קידומת טלפון 990 ומיקוד 3800.
קמפוסים > אוסטרליה > קמפוס קופילד

טבעו רב הפנים של קמפוס קופילד (אנ') משתקף בטווח התוכניות שהוא מציע בפקולטות לאמנות, עיצוב, עסקים וכלכלה, טכנולוגיות מידע, רפואה, אחיות, מדעי הבריאות והנדסה. הקמפוס בנה מוניטין מצוין כמפתח להכשרה ופיתוח של אנשי עסקים בכירים. הקמפוס מאופיין במגוון של אמנות חזותית, אירועים ומתקני חינוך וספורט, ובעל קשרים טובים עם התעשייה, הממשלה והקהילה המקומית.
קמפוסים > אוסטרליה > קמפוס אלפרד

הקמפוס ממוקם בבית החולים אלפרד (אנ') והוא בית לבית הספר הקליני המרכזי, בית הספר לבריאות הציבור ורפואה מונעת, המכיל את המחלקה לאפידמיולוגיה ורפואה מונעת ואת המחלקה לרפואה משפטית.
קמפוסים > אוסטרליה > קמפוס פארקויל

קמפוס פארויל (אנ') ידוע גם כמכללה הוויקטוריאנית לרוקחות. נמצאת בפרבר של מלבורן בשם פארקויל, כ-2 ק"מ צפונית לאזור העסקים המרכזי.
המכללה הוויקטוריאנית לרוקחות בעלת מוניטין של חדשנות, במיוחד בתחום מדעי הנוסחאות וכימיה תרופתית. קמפוס פארקויל מציע תואר ברוקחות, כימיה תרופתית ומדעי הרוקחות, אשר מחליפים את התואר במדעי הנוסחאות ב-2007. הוא גם מציע תארים מתקדמים.
קמפוסים > אוסטרליה > קמפוס פנינסולה

קמפוס פנינסולה (אנ') הוא קמפוס חצי אי של אוניברסיטת מונש מתמקד בלימודי בריאות ורווחה. הקמפוס ממוקם בפרבר המפרץ פרנקסטון בקצה מלבורן.
הקמפוס מציע מגוון קורסים כולל חינוך יסודי ותיכוני. הקמפוס מהווה בית גם לבית הספר לטכנולוגיות המידע, אשר ב-2006 נפגע בעקבות העברת יחידות טכנולוגיות מידע לקמפוס קולפילד.
קמפוסים > אוסטרליה > עיר

הפקולטה למשפטים
הפקולטה למשפטים ממוקמת במרכז העיר מלבורן והיא מספקת הוראה לתוכניות לימודי תואר שני במונש ותוכניות JD.
בית הספר למנהל עסקים
בית הספר למנהל עסקים במרכז מלבורן שנוסד בשנת 1961 ללימודי כלכלה התפתח למספר מחלקות ומרכזים המעניקים 25 תארים ראשוניים ומתקדמים. שבע מחלקות; חשבונאות, בנקאות ומימון, חוק עסקים ומיסוי, ניהול, כלכלה, אקונומטריקה וסטטיסטיקה עסקית, שיווק וקבוצת מנהיגות וחינוך ניהולי. ארבעה מרכזי מחקר רב תחומיים; המרכז לעסקים בינלאומיים, המרכז לכלכלת בריאות, המרכז ללימוד פיננסי, המרכז לכלכלת פיתוח וקיימות.
קמפוסים > אירופה > מרכז פראטו באיטליה

מרכז מונאש בפראטו (אנ') ממוקם בארמון מהמאה ה–18, במרכז ההיסטורי של פראטו, בחבל טוסקנה, איטליה. המרכז נפתח רשמית ב־17 בספטמבר 2001 כחלק ממדיניות הבינלאומית של האוניברסיטה. בראש ובראשונה המרכז מארח צוותים וסטודנטים מהקמפוסים האחרים של מונאש לסמסטרים למשפטים, עיצוב אמנות ואדריכלות, היסטוריה, מוזיקה וקרימינולוגיה וכן כנסים בינלאומיים שונים.
קמפוסים > אסיה > קמפוס מלזיה

קמפוס אוניברסיטת מונאש במלזיה (אנ') נפתח בשנת 1998 וממוקם בעיר בנדר סאנוויי (אנ'), מחוז פטלינג (אנ'), סלנגור, מלזיה. הקמפוס מציע תארים שונים לתואר ראשון דרך הפקולטות שלו למדעי הרפואה והבריאות, הנדסה, טכנולוגיית מידע, עסקים, אמנויות ומדעים. בניית מבני הקמפוס החדש הסתימה בשנת 2007. נכון לשנת 2018 הקמפוס הוא בית ל - 8,489 סטודנטים. בנוסף למגוון רחב של תארים ראשונים, הקמפוס מציע גם תארים מתקדמים; שני ושלישי. התארים ברפואה וכירורגיה הם התארים הרפואיים הראשונים מחוץ לאוסטרליה וניו זילנד שהוסמכו על ידי המועצה הרפואית האוסטרלית (אנ').
קמפוסים > אסיה > קמפוס מונאש-סוג'ואו בסין

קמפוס מונאש-סוג'ואו (אנ') בסין. בשנת 2012 הוכרז שאוניברסיטת מונש זכתה ברישיון לפתוח בית ספר לתארים מתקדמים יחד עם אוניברסיטת דרום מזרח (אנ') בסוג'ואו, במחוז ג'יאנגסו, סין. האוניברסיטה האוסטרלית הראשונה שזכתה ברישיון לפתיחת בית ספר להסמכה בסין והאוניברסיטה הזרה השלישית שזכתה לפעול בסין. בית הספר המשותף הן להסמכה והן כמכון מחקר, מציע תארים שניים ותואר שלישי במדע והנדסה, עם קבוצה ראשונה של 500 סטודנטים, שתגדל עד 2000 בשנים הבאות.
קמפוסים > אסיה > קמפוס מומבאי בהודו

האקדמיה למחקר IITB- מונאש (אנ') ניפתחה בשנת 2008 במומבאי, הודו. שיתוף פעולה ביו אוניברסיטת מונש למכון הטכנולוגי ההודי מומבאי (אנ') ומטרתו לבצע מחקרי השפעה גבוהים בתחום ההנדסה והמדעים, במיוחד אנרגיה נקיה, ביוטכנולוגיה וננו-טכנולוגיה. הסטודנטים עושים את מחקרם הן בהודו והן באוסטרליה ועם סיום הלימודים הם מקבלים דוקטורט כפול משני המוסדות. בחודש שלאחר פתיחתו הרשמית החלו 36 פרויקטים משותפים, בהמשך מתוכננים עוד כמה מאות. באוגוסט 2015 כריסטופר פיין (אנ'), שר החינוך וההדרכה האוסטרלי, פתח רשמית את בניין האקדמיה החדשה למחקר IITB - מונאש במומבאי, הודו.
קמפוסים > קמפוסים לשעבר > קמפוס ברוויק

אחד מהקמפוסים החדשים באוניברסיטה, ברוויק (אנ') נבנה על שדה התעופה קסי הישן בפינה הדרום מזרחית של ויקטוריה. העיר ברוויק חוותה זרם של אנשים ופיתוח בזמן האחרון, אשר כללו את הקמפוס החדש של אוניברסיטת מונש. בניין הקמפוס הראשון נבנה ב-1996 והשלישי, במרץ 2004.
הקמפוס ממוקם על שטח של 550 דונם בעיר קסי (אנ'), אחת משלוש העיירות בעלות הצמיחה המהירה ביותר באוסטרליה. הקמפוס ברוויק של מונש נסגר במרס, 2016. בתאריך יולי 2016, הוכרז שאוניברסיטת הפדרציה אוסטרליה (אנ') תיקח אחריות על קמפוס ברוויק בשנת 2017 עם אישורו. בינואר 2018 הקמפוס הוכרז רשמית של אוניברסיטת הפדרציה אוסטרליה.
קמפוסים > קמפוסים לשעבר > קמפוס גיפסלנד

קמפוס גיפסלנד (אנ') מהווה בית ל-2000 סטודנטים בקמפוס ו-5000 סטודנטים מחוץ לקמפוס ו-400 אנשי צוות. הקמפוס נמצא בעיירה עמק לטרוב (אנ') של צ'ירצ'יל (אנ'), 142 ק"מ מזרחית למלבורן בשטח של 630 דונם. עד שנת 2014, היה הקמפוס הלא עירוני היחיד של אוניברסיטת מונש. בינואר 2014, אוניברסיטת בלרט (אנ') התמזגה עם הקמפוס ויצרה אוניברסיטה אזורית חדשה בשם אוניברסיטת הפדרציה אוסטרליה (אנ'). מתאריך זה נותר, רק בית הספר לרפואה של אוניברסיטת מונש באתר.
קמפוסים > קמפוסים לשעבר > קמפוס יוהנסבורג בדרום אפריקה

הקמפוס הדרום אפריקאי נמצא בצד המערבי החיצוני של יוהנסבורג, ונפתח ב-2001. הקמפוס נכשל לעמוד בתחזיות התקציב והסטודנטים. הקמפוס שימש בית לבערך 800 סטודנטים, והציע מגוון מוגבל של תארים עם תוכנית להתרחבות. בשנת 2015, מונאש והחברה לתועלת הציבור - Laureate Education, Inc (אנ'), הסדירו את התנאים להעברת הבעלות על הקמפוס למכון העצמאי לחינוך (אנ') דרום אפריקה. העברת הבעלות הסתיימה בשנת 2019.
גאורגי נתנסון

| --- | --- |

 לידה:  23 במאי 1921 קאזאן, הרפובליקה הסובייטית הפדרטיבית הסוציאליסטית הרוסית 
 פטירה:  17 בדצמבר 2017 (בגיל 96) מוסקבה, רוסיה 
 מקום קבורה:  בית הקברות טרויקורובסקויה 
 מדינה:  ברית המועצות, רוסיה 
 תקופת הפעילות:  1941–2017 (כ־76 שנים) 
 מקום לימודים:  המכון לקולנוע על שם גרסימוב 
 פרסים והוקרה:  פרס ברית המועצות  מדליה לגבורת העמל במלחמת המולדת הגדולה 1941–1945  פעיל מצטיין באמנויות  של הרפובליקה הסובייטית הפדרטיבית הסוציאליסטית של רוסיה  מדליה להנצחת 100 שנים להולדתו של לנין  מדליה להנצחת 60 שנים לניצחון במלחמת המולדת הגדולה 1941–1945  עיטור אות הכבוד  אמן העם של הפדרציה הרוסית  עיטור ההצטיינות למען המולדת דרגה רביעית  עיטור הכבוד של הפדרציה הרוסית  מדליה להנצחת 65 שנים לניצחון במלחמת המולדת הגדולה 1941-1945 
 פרופיל ב-IMDb
 
גאורגי נתנסון (ברוסית: Георгий Григорьевич Натансон;‏ 23 במאי 1921 – 17 בדצמבר 2017) היה במאי קולנוע ותסריטאי סובייטי-רוסי ממוצא יהודי. בשנת 1994 הוא קיבל תואר אמן העם של הפדרציה הרוסית.
ביוגרפיה

גאורגי נתנסון נולד בשנת 1921 בקאזאן למשפחה יהודית. אביו היה כלכלן, פרופסור באוניברסיטה רוסית לכלכלה ע"ש פלחנוב. הוא נהרג בשנת 1941 בקרבות בקרבת מוסקבה. אמו הייתה זמרת אופרה.
בשנת 1939 נתנסון סיים לימודי בית ספר והחל ללמוד במכון לקולנוע. בשנת 1941 הוא גויס לשורות הצבא האדום. תוך זמן קצר הוא חלה בדלקת ריאות קשה ולאחר החלמה שוחרר מהצבא. הוא עבר לאלמטי ועבד באולפני קולנוע. בשנת 1944 הוא סיים את הלימודים. בשנים אלו הוא היה עוזר במאי בסרטים של איוואן פירייב, אלכסנדר דובז'נקו ואלכסנדר פטושקו.
בשנת 1956 נתנסון ביים קומדיה עם בובות של תיאטרון בובות של סרגיי אוברזצוב. הסרט קיבל פרס בפסטיבל הקולנוע בוונציה. בשנת 1957 הוא ביים סרט מוזיקלי על פי איסאק דונייבסקי. בשנת 1960 הוא ביים סרט "יום רועש" ביחד עם אנטולי אפרוס. סרט זכה להצלחה גדולה תוך מכירת 22,5 מיליון כרטיסים.
בשנת 1966 נתנסון ביים סרט "האחות הגדולה" עם טטיאנה דורונינה בתפקיד ראשי. על משחקה היא הוכרזה "שחקנית השנה" בברית המועצות. בשנת 1968 הוא ביים איתה סרט נוסף "עוד פעם על אהבה".
בסך כול נתנסון ביים כ-20 סרטים ובחלק מהם הוא היה תסריטאי.
בשנותיו האחרונות נתנסון עבר לתחום של סרטי תעודה. הוא עבד על סדרת סרטים על מיכאיל בולגקוב אך הספיק לסיים רק שני פרקים מתוך שלושה.
על פעילותו בקולנוע נתנסון קיבל מספר עיטורים ופרסים מקצועיים. בשנת 1977 הוא קיבל פרס ברית המועצות. בשנת 1994 הוא קיבל תואר אמן העם של הפדרציה הרוסית. בשנת 2004 הוא קיבל פרס נשר הזהב.
נתנסון נפטר במוסקבה בשנת 2017 ונטמן בבית העלמין טרויקורובסקויה.
לנתנסון נולדה בת שגם הייתה במאית קולנוע.
פרס קוולי

| --- | --- |
 תיאור:  פרס מדעי נורווגי
 מדינה:  נורווגיה 
 הגוף המעניק:  האקדמיה הנורווגית למדעים ולאמנויות, קרן קוולי, משרד החינוך והמחקר הנורווגי 
 תקופת הפרס:  2005–הווה (כ־20 שנה) 
 נקרא על שם:  פרד קוולי 
 www.kavliprize.no
 
פרס קוולי (בנורווגית: Kavliprisen; באנגלית: Kavli Prize) הוא פרס בין-לאומי המוענק על ידי קרן קוולי בשיתוף עם האקדמיה הנורווגית למדעים ואמנויות (אנ') ומשרד החינוך והמחקר (אנ') הנורווגי. כל שנה שנייה מוענקים שלושה פרסים על עבודה מדעית מצטיינת בתחומים: אסטרופיזיקה, ננוטכנולוגיה ומדעי המוח. הפרס נוסד ב-2005 והוענק לראשונה, על ידי הוקון, נסיך נורווגיה ב-2008. הפרס כולל מגילת הוקרה, מדליית זהב, ומענק כספי של מיליון דולר (אם יש יותר מזוכה אחד המענק מתחלק בין הזוכים).
המטרות העיקריות של הפרסים הם:
הכרה במחקר מדעי בולט
לכבד מדענים יצירתיים בעלי הישגים יוצאי דופן
לקדם הבנה ציבורית של המדענים ועבודתם
לטפח שיתופי פעולה בינלאומיים בין מדענים